Florin Barbu (PSD), ministrul Agriculturii, a declarat vineri, pentru B1 TV, că nu e de acord cu propunerea înaintată Guvernului de reprezentanții comercianților ca marile lanțuri de magazine, dar și micile magazine de cartier să fie închise sâmbăta și duminica după ora 13.00. Barbu a insistat că românii nu trebuie obligați să meargă la cumpărături numai într-un anumit interval orar.
Declarațiile au fost făcute în cadrul emisiunii "Bună dimineața, România!", moderată de Alex Vlădescu pe B1 TV.
"Am avut o discuție la Guvern cu micii retaileri. Dânșii au propus inclusiv magazinele de cartier să fie închise, cât și lanțurile mari de magazine. Din punctul meu de vedere, nu sunt de acord cu această propunere și nu putem obliga românii, că în timpul săptămânii oamenii merg la muncă și în weekend își fac cumpărăturile necesare pentru o săptămână. Cred că nu trebuie să obligăm românii să meargă la cumpărături atunci când vor anumite magazine sau anumiți retaiteri să țină deschise aceste magazine", a spus Barbu.
Ministrul a mai precizat că probabil va mai fi discutat acest subiect, dar el rămâne la părerea că programul magazinelor nu ar trebui limitat.
Și premierul Marcel Ciolacu, președintele PSD, a avut o poziție similară: "Eu nu pot spune spune românilor când să se ducă la magazin să-și cumpere alimente. E decizia fiecăruia dintre noi. Dar am luat-o în calcul să vedem, totuși, impactul. Nu e o decizie ușoară. Dar dacă avem un sistem alternativ viabil, atunci se poate ajunge la o astfel de decizie".